ขน9บจ.โชว์ตัวมาเลย์11ก.ค.นี้
เฟ้นบริษัทกำไรดีราคาถูก50กองทุนอาเซียนตีตั๋วรอ
18 ส.ค. 2554

เฟ้นบริษัทกำไรดีราคาถูก50กองทุนอาเซียนตีตั๋วรอ
บล.ซีไอเอ็มบีคัด 9 บริษัทผลประกอบการดี หุ้นไม่แพงโรดโชว์มาเลเซีย หวังดึงเงินทุนเข้าหุ้นไทยชี้ราคายังต่ำกว่าเพื่อนบ้าน 1020%
นายเกษม พันธ์รัตนมาลา กรรมการบริษัทหลักทรัพย์ (บล.) ซีไอเอ็มบี (ประเทศไทย) หรือ CIMB เปิดเผยว่า บล.ซีไอเอ็มบีและตลาดหลักทรัพย์ฯ จะนำบริษัทจดทะเบียน (บจ.) จำนวน 9 บริษัท ไปนำเสนอข้อมูล (โรดโชว์) ให้กับนักลงทุนที่ประเทศมาเลเซีย ในวันที่ 11 ก.ค.นี้ เพื่อเป็นการขยายฐานนักลงทุนให้กว้างขึ้นและเป็นการเปิดตลาดมาเลเซียครั้งแรก โดยคาดหวังว่าจะมีนักลงทุนจากมาเลเซียเข้ามาลงทุนในตลาดหุ้นไทยมากขึ้น แม้ที่ผ่านมาจะมีเข้ามาบ้างแล้วก็ตาม
“ซีไอเอ็มบีมีฐานนักลงทุนจำนวนมากในมาเลเซีย เราก็อยากพาบริษัทจดทะเบียนของไทยไปให้รู้จักมากขึ้นและเป็นการเปิดตลาดที่นั่น ในเบื้องต้นมีกองทุนที่ยืนยันว่าจะมาฟังข้อมูลแล้วประมาณ 4050 ราย ส่วนใหญ่เป็นกองทุนจากมาเลเซีย ที่เหลือเป็นกองทุนที่ลงทุนในภูมิภาคอาเซียนอยู่แล้ว ไม่ว่าจะเป็นกองทุนจากสิงคโปร์ อินโดนีเซีย ฟิลิปปินส์ และคาดว่าหลังจากนี้จะมีกองทุนที่ยืนยันเข้าร่วมงานเพิ่มขึ้น” นายเกษม กล่าว
สำหรับเกณฑ์การคัดเลือก บจ.ที่ร่วมเดินทางไปด้วยจะพิจารณาจากบริษัทที่มีแนวโน้มผลประกอบการเติบโตดี ราคาหุ้นยังไม่สูง อยู่ในระดับที่ลงทุนได้ ส่วนข้อมูลที่จะนำเสนอมีทั้งข้อมูลพื้นฐานรายบริษัท รวมทั้งภาพรวมเศรษฐกิจและตลาดหุ้นไทย
นายเกษม กล่าวว่า คาดว่าการไปโรดโชว์ครั้งนี้จะได้รับความสนใจจากนักลงทุนมาเลเซียค่อนข้างมาก เพราะพื้นฐานตลาดหุ้นไทยมีความแข็งแกร่งอยู่แล้ว โดยเฉพาะหลังจากที่การเลือกตั้งผ่านพ้นไปทำให้การเมืองมีความชัดเจนมากขึ้น ซึ่งเป็นปัจจัยหนุนตลาดหุ้นไทยให้มีความโดดเด่นยิ่งขึ้น ขณะที่ความสามารถในการทำกำไรของบริษัทจดทะเบียนไทยดีกว่าตลาดหุ้นเพื่อนบ้านมาก แต่ราคาหุ้นยังต่ำกว่าประมาณ 1020%
“ที่ผ่านมาตลาดหุ้นไทยถูกกดดันจากปัญหาการเมืองทำให้หุ้นเราซื้อขายต่ำกว่าเพื่อนบ้านประมาณ 1020% ทั้งๆ ที่ความสามารถในการทำกำไรสูงกว่า โดยปีนี้คาดว่ากำไร บจ.ไทยจะโตประมาณ 20% ส่วนปีหน้าโตมากกว่า 20% เมื่อการเมืองมีความชัดเจนขึ้นก็ไม่มีเหตุผลที่หุ้นของเราจะต้องซื้อขายต่ำกว่าเพื่อนบ้านแล้ว” นายเกษม กล่าว
นายเศรษฐา ทวีสิน กรรมการผู้จัดการใหญ่ บริษัท แสนสิริ (SIRI) เปิดเผยว่า บริษัทจะนำข้อมูลผลประกอบการและแผนลงทุนโรงงานผลิตแผ่นพื้นสำเร็จรูปไปเผยแพร่ให้นักลงทุนได้รับทราบ ซึ่งมีทั้งกลุ่มที่ถือหุ้นบริษัทอยู่แล้วและกลุ่มที่สนใจจะเข้ามาถือหุ้น คาดว่าจะได้รับการตอบรับเป็นอย่างดี
นายสมโพธิ ศรีภูมิ กรรมการผู้จัดการ บริษัท น้ำประปาไทย (TTW) กล่าวว่า บริษัทจะไปนำเสนอข้อมูลที่มาเลเซียเป็นครั้งแรก ซึ่งที่ผ่านมาเคยไปโรดโชว์ที่ประเทศสิงคโปร์และประสบความสำเร็จมาก มีนักลงทุนต่างชาติเข้ามาลงทุนในหุ้น TTW เพิ่มขึ้น
สำหรับเหตุผลที่ราคาหุ้น TTW อ่อนตัวต่อเนื่องในช่วงนี้ เป็นเพราะนักลงทุนต่างชาติเห็นและรับรู้ข้อมูลว่าในช่วงครึ่งหลังของปีหน้า บริษัทต้องกลับมาจ่ายภาษีหลังจากใบอนุญาตส่งเสริมการลงทุน (บีโอไอ) หมดอายุลง ซึ่งบริษัทจะต้องเร่งหาธุรกิจใหม่มาเสริมเพื่อสร้างรายได้มาชดเชยในส่วนที่ลดลง คาดว่าจะได้ข้อสรุปในการลงทุนใหม่ในไตรมาส 3 นี้ซึ่งเลื่อนมาจากไตรมาส 2